**SELETUSKIRI**

*Sillamäe Linnavolikogu „Sillamäe Linnavalitsuse määramine elutähtsa teenuse toimepidevust korraldava asutuse ülesandeid täitvaks ametiasutuseks“ määruse eelnõule*

1. juulil 2017. a jõustub „Hädaolukorra seaduse“ (edaspidi HOS) uus redaktsioon.

HOS § 36 lõike 4 järgi kohaliku omavalitsuse üksus, kelle korraldatavat teenust osutab elutähtsa teenuse osutaja ja kelle territooriumil elab rohkem kui 10 000 elanikku, korraldab oma haldusterritooriumil järgmiste elutähtsate teenuste toimepidevust:

1. kaugküttega varustamine;
2. kohaliku tee sõidetavuse tagamine;
3. veega varustamine ja kanalisatsioon.

Seega on Sillamäe linnal kohustus korraldada eelnimetatud teenuste toimepidevust.

HOS § 37 loetleb elutähtsa teenuse toimepidevust korraldava asutuse kohustused. HOS § 37 lõike 1 järgi elutähtsa teenuse toimepidevust korraldav asutus:

1. koordineerib elutähtsa teenuse toimepidevuse tagamist, arvestades elutähtsate teenuste ristsõltuvust;
2. nõustab elutähtsate teenuste osutajaid;
3. teeb järelevalvet elutähtsate teenuste toimepidevuse tagamise, sealhulgas elutähtsa teenuse katkestusi ennetavate meetmete rakendamise üle;
4. kinnitab elutähtsa teenuse osutaja toimepidevuse riskianalüüsi ja plaani HOS § 40 kohaselt;
5. juhib hädaolukorra lahendamist, koostab hädaolukorra lahendamise plaani ning korraldab riskikommunikatsiooni ja kriisireguleerimisõppusi HOS 3. peatükis sätestatu kohaselt.

HOS § 37 lõike 5 järgi võib HOS § 37 lõike 1 punktides 2–5 nimetatud ülesandeid täita HOS § 36 lõigetes 1 ja 2 nimetatud asutuse (Majandus- ja Kommunikatsiooniministeeriumi või Sotsiaalministeeriumi) määratud tema valitsemisalas asuv amet või inspektsioon või § 36 lõikes 4 nimetatud kohaliku omavalitsuse üksuse määratud ametiasutus.

„Kohaliku omavalitsuse korralduse seaduse“ § 22 lõike 2 järgi otsustab õigusaktiga kohaliku omavalitsuse, kohaliku omavalitsuse üksuse või kohaliku omavalitsuse organi pädevusse antud küsimused omavalitsusüksuse nimel volikogu, kes võib nende küsimuste lahendamise volitada valla- või linnavalitsusele või volikogu poolt määratud osavalla või linnaosa esinduskogule, ametiasutusele, asutuse struktuuriüksusele või ametnikule.

Tulenevalt „Avaliku teenistuse seaduse“ § 6 lõike 3 punktist 3 on ametiasutuseks linnavalitsus asutusena koos struktuuriüksustega.

Seega tuleb „Hädaolukorra seaduse“ § 37 täitmiseks volikogu poolt määrata ametiasutus (Sillamäe Linnavalitsus).

Sillamäe, 5. juuni 2017. a

Tõnis Kalberg

linnapea